রেহানা আরও বলেন, ‘আমাদের বাসায় রাত দিন আসা যাওয়া এমন ব্যক্তিও রাস্তায় দেখা হলে চোখ ফিরিয়ে নিত। অবশ্য কেউ কেউ সাহায্যও করেছেন। এরমধ্যে একজন শিপিং কর্পোরেশনের এক বড় অফিসার, এ জেড আহমেদ আমাকে খুবই সাহায্য করেছেন। আব্বার প্রিন্সিপাল সেক্রেটারী রুহুল কুদ্দুস ও মঈনুল ইসলাম সাহেবও আমার খোঁজ খবর নিয়েছেন নিয়মিত। রুহুল কুদ্দুস ও তাঁর স্ত্রী আমার বিয়ের সময় খাবার রান্না করেন। আর বিয়ের উকিল ছিলেন মঈনুল ইসলাম সাহেব। উনারা আমার মুরুব্বী হিসেবে দায়িত্ব পালন করেন তখন। আরেকজন ভদ্রলোক ড: শহীদুল্লার নাতি মনসুরুল হক, তাঁকে আমরা হীরু মামা বলে ডাকি, তিনিও আমার জন্যে অনেক করেছেন। উনি এখনও বেঁচে আছেন, আমার সাথে এখনও যোগাযোগ আছে। এই হীরু মামার সাথে পথ চলতে আমার পরিচয়। হীরু মামা ও আহমেদ আঙ্কেল এই দুইজন আমার জন্যে অনেক করেছেন। আসলে এতিমের জন্যে আল্লাহই কাউ না কাউকে পাঠিয়ে দেন, এদুজন আমার জন্যে সেরখমই ছিলেন’। রেহানা বলেন ‘ঘটনা তো অনেক। এগুলো বলে শেষ করা যাবে না’।